b'\n_START_ARTICLE_\nIvor Bueb\n_START_SECTION_\n\xc5\xbdivljenjepis\n_START_PARAGRAPH_\nLeta 1955 je zmagal na dirki 24 ur Le Mansa skupaj z Mikom Hawthornom. V Formuli 1 je debitiral v sezoni 1957, ko je z dirkalnikom Connaught Type B mo\xc5\xa1tva Connaught Engineering na dirki za Veliko nagrado Monaka odstopil, in z dirkalnikom Maserati 250F mo\xc5\xa1tva Gilby Engineering Ltd. na doma\xc4\x8di dirki za Veliko nagrado Velike Britanije, kjer je dirko kon\xc4\x8dal, toda zaradi prevelikega zaostanka za zmagovalcem ni bil uvr\xc5\xa1\xc4\x8den. V naslednji sezoni 1958 je prav tako nastopil na dveh dirkah, Veliki nagradi Velike Britanije, kjer je z dirkalnikom Connaught Type B privatnega mo\xc5\xa1tva odstopil, in Veliki nagradi Nem\xc4\x8dije, kjer je z dirkalnikom Formule 2 Lotus 12 zasedel enajsto mesto, v svojem razredu pa je bil peti. V sezoni 1959 je z dirkalnikom Cooper T51 mo\xc5\xa1tva British Racing Partnership nastopil na Veliki nagradi Monaka, kjer se mu ni uspelo kvalificirati na dirko, in Veliki nagradi Velike Britanije, kjer je bil trinajsti. Istega leta se je smrtno ponesre\xc4\x8dil na dirki Formule 2 pri francoskem mestu Clermont-Ferrand.'